Matteo Ripa

Matteo Ripa (født 29. mars 1682 i Eboli i Italia, død 29. mars 1746 i Napoli) var en katolsk prest (sekularprest, ikke jesuitt) som viet sitt liv til Kinamisjonen. Han virket som misjonær i Kina og grunnla deretter Collegio de' Cinesi i Napoli.


== Liv og virke ==
Matteo Ripa forberedte seg på misjonærgjerningen med studier ved Urbaniana i Roma fra 1705. Fra 1711 til 1723 virket han ved Kangxi-keiserens hoff som maler og grafiker. Han introduserte kunnskapen om kopperstikk til Kina, og på keiserlig oppdrag laget han blant annet 36 kopperstikk med motiver fra det keiserlige sommerpalass og dets hager i Jehol i Mandsjuria, 250 km nordøst for Beijing. Han utferdiget også som kopperstikk Kangxi-kartet over Kina som jesuittene ved hoffet hadde utarbeidet i samarbeid med kinesiske lærde. Dette kartet, som snart ble kjent i Vesten, fikk meget stor betydning innen vestlig kartografi hva gjaldt kart over Øst-Asia. Også kopperstikkene fra sommerpalasset hadde påvirkning i Europa: Pater Ripa hadde dem med da han den 11. september 1724 kom til London, og det er kjent at de var en mektig inspirasjonskilde blant annet for Jarlen av Burlington, en av skaperne av den såkalte English Garden. At man ofte finner en «kinesisk paviljong» i disse parkanleggene er et vitnemål om den innflytelse bildene hadde.
Da han kom tilbake til Napoli i november 1724, hadde han med seg fire unge kinesiske katolikker, og i fellesskap begynte de å undervise i kinesisk skrift og språk. De kalte sitt institutt for Kollegiet av Den hellige Familie. Dette ble begynnelsen på Collegio de' Cinesi (Det kinesiske kollegium), som ble approbert av pave Klemens XII den 7. april 1732. Dette var ikke det første kinesiske presteseminaret som ble opprettet: Macao hadde tidligere hatt et, og i 1680-årene var annet blitt opprettet i Siams hovedstad Ayuthia.
Collegio de' Cinesi i Napoli forberedte unge kinesere på prestevielsen slik at de kunne sendes tilbake som misjonærer til sitt hjemland, men utdannet også italienere til misjonstjeneste. Det utvidet også sitt virkefelt til tolkutdannelse, og underviste ikke bare i en rekke kinesiske, men også i indiske språk. De første tolkene ble utdannet for å stå til disposisjon for Ostendekompaniet, et keiserlig handelskompani som ble opprettet på 1700-tallet og eksisterte i en kortere periode. 
Fader Ripa grunnla også Kongregasjonen for apostoliske misjoner for sekularprester, med hovedhus i Napoli.


== Helgengranskning ==
Erkebispedømmet Napoli igangsatte i 1800 en granskning av fader Ripas liv i håp om en fremtidig salig- eller helligkåring. 


== Memoarer ==
Fortunato Prandi (overs. og red): Matteo Ripa: Memoirs of Father Ripa, during Thirteen Years' Residence at the Court of Peking in the Service of the Emperor of China. With an account of the foundation of the college for the education of young Chinese at Naples. Oversettelse fra italiensk, Elibron Classics, faksimile fra 2002 (Den tidligste engelskspråklige utgave av memoarene er fra 1844 i London, ved John Murray).


== Litteratur ==
Elisabetta Corsi: Late Baroque painting in China prior to the arrival of Matteo Ripa, Giovanni Gherardini and the perspective painting called xianfa in: La missione cattolica in Cina tra i secoli XVIII-XIX, Matteo Ripa e il Collegio dei Cinesi, Atti del Colloquio Internazionale, Napoli, 11-12 febbraio 1997
Maria Luisa Cusati: Matteo Ripa e il suo collegio: contributo alla storia dell'Istituto Universitario Orientale di Napoli
Francesco D'Arelli: «The Chinese College in Eighteenth-century Naples», u East and West 58 (2008), 1-4, 283-312.
Michele Fatica: L'Istituto Orientale di Napoli come sede di scambio culturale tra Italia e Cina nei secoli XVIII e XIX, i Scritture di storia, n.2, 2001, pp. 83-121.
Michele Fatica (red.): Matteo Ripa e il Collegio dei Cinesi di Napoli (1682–1869). Percorso Documentario e Iconografico Napoli, Universita' degli Studi di Napoli "L'Orientale", 2006. Inneholder bl.a.Andreina Albanese: Matteo Ripa e la carta geografica dell'Impero Cinese commissionata da Kangxi
Giovanni Stary: Sulla toponomastica mancese dell'atlante di Matteo Ripa
Wan Ming: Le ricerche in Cina sull'italiano Matteo Ripa e il Collegio dei CinesiMichele Fatica: Il processo di canonizzazione di Matteo Ripa, fondatore del Collegio dei Cinesi di Napoli. L’iter di un fallimento
David Jacques: On the Supposed Chineseness of the English Landscape Garden, Garden History, Vol. 18, No. 2 (Autumn, 1990), pp. 180-191


== Eksterne lenker ==
Italiensk biografi